ཆོས་ཉིད་ནམ་མཁའི་ཀློང་མཛོད་ལས༔ མཁའ་འགྲོ་འདུས་པའི་དབང་ཆོག་ཆོས་ཉིད་སྤྲིན་ཕུང་བཞུགས་སོ༔
༠༠༠༠༠༠༠༠༠༠བརྡ་ཡིག ༤༦ ན་མོ་གུ་རུ་པདྨ་ཀ་ར་ཡེ༔ མཁའ་འགྲོ་འདུས་པའི་དཀྱིལ་འཁོར་གྱི༔ དབང་ཆོག་ཆོས་ཉིད་སྤྲིན་ཕུང་ལ༔ བུམ་གསང་ཤེས་རབ་བཞི་པ་ཡི༔ དབང་གི་ཆས་རྣམས་གཞུང་བཞིན་བཤམ༔ བསྙེན་དང་སྒྲུབ་པ་ལས་སྦྱོར་བྱ༔ དེ་ནས་དམ་ལྡན་བུ་མཆོག་ལ༔ ཁྲུས་བྱས་བགེགས་བསྐྲད་སྲུང་འཁོར་བསྒོམ༔ སྐྱབས་སུ་འགྲོ་ཞིང་སེམས་བསྐྱེད་ནས༔ སླར་ནི་གུས་པས་ཞུ་ཕུལ་ནི༔ གསེར་གྱི་མཎྜལ་ཕུལ་བྱས་ནས༔ ཀྱཻ༔ རིགས་དང་དཀྱིལ་འཁོར་ཀུན་གྱི་གཙོ༔ འགྲོ་བའི་མགོན་པོ་མཁྱེན་བརྩེའི་དཔལ༔ བདག་ཅག་མཁའ་འགྲོའི་དཀྱིལ་འཁོར་དུ༔ དབང་གིས་སྨིན་པར་མཛད་དུ་གསོལ༔ ལན་གསུམ་མཐར་བླ་མས་ལན་བཏབ་པ་ནི༔ ཧོ༔ སྐལ་ལྡན་བུ་རྣམས་ལེགས་པར་ཉོན༔ སྔོན་བསགས་ལས་སྨོན་རྟེན་འབྲེལ་རྣམས༔ ཚོགས་ཤིང་དུས་ལ་བབས་པ་ཡི༔ གསང་སྔགས་དབང་གི་སྒོར་འཇུག་ན༔ དམ་ཚིག་གཉན་པོ་བསྲུང་ནུས་སམ༔ དེ་ནས་སློབ་མའི་ཞུ་བ་ནི༔ ཀྱཻ༔ བླ་མ་དཀྱིལ་འཁོར་ལྷ་ཚོགས་དགོངས༔ བདག་ནི་འདི་ནས་བྱང་ཆུབ་བར༔ རང་སྣང་ཡེ་ཤེས་དཀྱིལ་འཁོར་ལས༔ མི་འདའ་རྡོ་རྗེའི་དམ་སྲུང་ནུས༔ དེ་ནས་བླ་མས་དམ་ཚིག་གི་བདུད་རྩི་སློབ་མའི་ལྕེ་ལ་བཞག་ནས༔ ཧཱུྃ༔ རྡོ་རྗེ་ཅན་སོགས་རྒྱལ་ཀུན་གྱི༔ དམ་ཚིག་གཉན་པོའི་མནའ་ཡི་ཆུ༔ སློབ་མ་ཁྱོད་ཀྱི་ལྕེ་ལ་བཞག༔ དེ་རིང་ཕྱིན་ཆད་བུ་ཁྱོད་ཀྱིས༔ བསྙེན་སྒྲུབ་སྒོམ་པའི་དཀྱིལ་འཁོར་དམ༔ ཚུལ་བཞིན་བསྲུང་བས་དངོས་གྲུབ་ཐོབ༔ ཉམས་ན་རྟག་ཏུ་མནར་བར་འགྱུར༔ སྲུང་མ་གཉན་པོའི་ལམ་དུ་ཚུད༔ ས་མ་ཡ་ན་ར་ཀན༔ ཞེས་བསྐྱལ་ལོ༔ དེ་ནས་མིག་རས་བཀབ་ལ༔ ཨོཾ་ཙཀྵུ་བྷནྡྷ་ཝ་ར་མ་ཎ་ཡེ་སྭཱ་ཧཱ༔ དེ་ནས་མེ་ཏོག་སྦྱིན་ཏེ༔ ཨ་ཁཾ་ཝི་ར་ཧཱུྃ༔ ཧཱུྃ༔ བདག་ཉིད་ཁྲོས་མ་ནག་མོའི་སྤྱི་བོར་སངས་རྒྱས་ཐམས་ཅད་འདུས་པའི་ངོ་བོ་རིག་འཛིན་པདྨ་འབྱུང་གནས་ལ༔ རིག་འཛིན་ཆེན་པོ་བརྒྱད༔ གྲུབ་ཆེན་བརྒྱད་ཅུ༔ རྗེ་འབངས་ཉེར་ལྔ༔ གཞན་ཡང་རྩ་བ་བརྒྱུད་པའི་བླ་མ་དམ་པ་རྣམས་ཀྱིས་བཀྲ་དཔུང་ངེ་འོད་ཐིབས་སེ་བསྐོར་ནས་སྐལ་ལྡན་གྱི་སློབ་མ་རྣམས་ལ་ཞལ་གྱིས་ཕྱོགས་སྤྱན་གྱིས་གཟིགས་ནས་ཐུགས་བརྩེ་བ་ཆེན་པོའི་སྒོ་ནས་དབང་གི་བྱ་བ་ལ་དགོངས་པར་གྱུར༔ མདུན་གྱི་ནམ་མཁར་མ་ཅིག་ཁྲོས་མ་ནག་མོ༔ ལོངས་སྐུ་རྡོ་རྗེ་ཕག་མོ༔ ཆོས་སྐུ་ཀུན་ཏུ་བཟང་མོ༔ རིགས་ལྔ་དབྱིངས་ཀྱི་ཡུམ་ལྔ༔ ལས་བྱེད་མཁའ་འགྲོ་མ་བཞི༔ འབུམ་ཕྲག་ཡངས་པའི་མཁའ་འགྲོ༔ བཀའ་སྲུང་དམ་ཅན་རྒྱ་མཚོའི་ཚོགས་མ་ལུས་ཤིང་ལུས་པ་མེད་པ་ཉི་མ་དང་འོད་ཀྱི་ཚུལ་དུ་སྒྱུ་འཕྲུལ་རོལ་པའི་དཀྱིལ་འཁོར་གྱི་རང་བཞིན་དུ་བསྒོམ་ལ༔ དེ་ནས་སློབ་མ་ལྷར་བསྐྱེད་པ་ནི༔ ཨོཾ་མ་ཧཱ་ཤུ་ནྱ་ཏཱ་ཛྙཱ་ན་སོགས༔ གཟུང་འཛིན་གཉིས་སྣང་གི་ཆོས་ཐམས་ཅད་མི་དམིགས་པ་སྟོང་པ་ཉིད་དུ་གྱུར༔ སྟོང་པའི་ངང་ལས༔ ཞེས་པ་ནས་རང་གཞུང་གི་ལྷ་བསྐྱེད་དང་༔ སྤྱན་འདྲེན་སྤོས་རོལ་མོ་དྲག་ཏུ་བྱས་ནས་མཐར༔ ཨོཾ་བཛྲ་ཀྲོ་དྷི་ཀ་ལི་བཾ་ཧ་རི་ནི་ས་ར་ཙ་ཧྲཱི་ཡ་ཙིཏྟ་ཧྲཱིཾ་ཧྲཱིཾ་ཛ༔ ཨ་བེ་ཤ་ཡ་ཕེཾ་ཕེཾ༔ ལས་གསུམ་གྱིས་ཡེ་ཤེས་དབབ་ལ༔ ཏིཥྛ་བཛྲ་གྱིས་གཉིས་སུ་མེད་པར་བསྟིམ༔ མེ་ཏོག་དོར་བ་ནི༔ ཧཱུྃ༔ བླ་མ་ཡི་དམ་མཁའ་འགྲོ་ཡིས༔ བདག་གི་ལྷག་པའི་ལྷ་མཆོག་ལ༔ རིག་པའི་མེ་ཏོག་དབབ་པར་གྱིས༔ བཛྲ་པུཥྤེ་པྲ་ཏཱིཙྪ་ཧོ༔ དེ་ནས་གདོང་གཡོགས་བཀྲོལ་ལ༔ ཧཱུྃ༔ བུ་ཁྱོད་མ་རིག་རྨོངས་པ་ཡིས༔ བག་ཆགས་དྲི་མའི་ལིང་ཏོག་སྒྲིབ༔ ཡེ་ཤེས་གསེར་གྱི་ཐུར་མས་བསལ༔ རང་སྣང་ཡེ་ཤེས་ཞལ་མཐོང་ཤོག༔ ཛྙཱ་ན་ཙཀྵུ་ཕྲ་བེ་ཤ་ཡ་ཕཊ༔ དེ་ནས་བུམ་དབང་ནི༔ བུམ་པ་ཐོགས་ལ༔ ཨོཾ༔ བུམ་ནི་སྙིང་པོ་འོད་ཀྱི་བུམ༔ པ་ནི་གདངས་རྩལ་མ་འགགས་པ༔ ཡུམ་ཆེན་ཆོས་སྐུའི་བྷ་ག་རུ༔ མཁའ་འགྲོ་འདུས་པའི་དཀྱིལ་འཁོར་རྫོགས༔ ཁྱོད་ཀྱི་སྤྱི་བོར་བཞག་པ་ཡིས༔ ཕྱག་རྒྱ་ཨོཾ་དཀར་འོད་དང་བཅས༔ ཚངས་པའི་བུ་ག་ནས་ཞུགས་ཏེ༔ ལུས་དང་རྩ་ཡི་སྒྲིབ་པ་དག༔ བུམ་པའི་དབང་ཐོབ་སྤྲུལ་སྐུར་སྨིན༔ རྡོ་རྗེའི་སྐུ་དང་གཉིས་མེད་གྱུར༔ རྣམ་སྨིན་རིག་འཛིན་དབང་ཐོབ་ནས༔ བསྐྱེད་རིམ་ལྷ་དབང་ཡོངས་རྫོགས་ཤོག༔ ཨོཾ་བཛྲ་ཀྲོ་དྷི་ཀ་ལི་བཾ་ཧ་རི་ནི་ས་ཛཿ ཧཱུྃ་བཾ་ཧོ༔ མ་བྷྱོ་ཛ་ཧྲཱིཾ་སརྦ་དྷརྨ་པཱ་ལ་ཀྵེ་ཊ་པཱ་ལ་ཀཱ་ཡ་ཨ་བྷི་ཥིཉྩ་ཨོཾ༔ དཀྱིལ་འཁོར་ལྷ་ཚོགས་རྣམས་ཀྱི་སྐུ་ལས་སྐུ་གཉིས་པ་རེ་འཕྲོས་ནས་སློབ་མ་རྣམས་ལ་ཐིམ་པས་བསྐྱེད་པ་སྐུ་ཡི་དབང་ཐོབ་ནས་རྡོ་རྗེའི་སྐུའི་རང་བཞིན་དུ་འཕོ་བར་བསྒོམ༔ དང་པོ་ཀུན་ཏུ་བཟང་པམོའི་སྐུ་གཏད་ལ༔ ཧཱུྃ༔ ངོ་བོ་སྐྱེ་མེད་ཆོས་ཀྱི་དབྱིངས༔ འཁོར་འདས་སྟོང་ཆེན་ཡུམ་གྱི་མཁའ༔ ཁྱབ་བདག་ཡེ་ཤེས་ཡེ་སངས་རྒྱས༔ ཀུན་ཏུ་བཟང་མོའི་དབང་བསྐུར་རོ༔ འཁོར་འདས་དག་མཉམ་དབང་ཐོབ་ཤོག༔ རྩ་སྔགས་མཐར༔ ཀཱ་ཡ་ཨ་བྷི་ཥིཉྩ་ཨོཾ༔ དེ་ནས་རྡོ་རྗེ་ཕག་མོའི་སྐུ་གཏད་ལ༔ ཧཱུྃ༔ རང་བཞིན་མ་འགགས་ལྷུན་གྲུབ་དབྱིངས༔ སྐུ་དང་ཡེ་ཤེས་ཡོན་ཏན་རྫོགས༔ མ་བཅོས་རང་བྱུང་ལོངས་སྤྱོད་རྫོགས༔ རྡོ་རྗེ་ཕག་མོའི་དབང་བསྐུར་རོ༔ སྐུ་དང་ཡེ་ཤེས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི་ཥིཉྩ་ཨོཾ༔ དེ་ནས་ཁྲོས་མ་ནག་མོའི་སྐུ་གཏད་ལ༔ ཧཱུྃ༔ ཐུགས་རྗེ་ཀུན་ཁྱབ་ཀུན་ཏུ་བརྡལ༔ ཟླ་བ་ཆུ་ཟླ་ཇི་བཞིན་དུ༔ སྤྲུལ་པའི་རོལ་གར་ཅིར་ཡང་སྣང་༔ ཁྲོས་མ་ནག་མོའི་དབང་བསྐུར་རོ༔ འཁོར་བ་དོང་སྤྲུགས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་རྡོ་རྗེ་མཁའ་འགྲོའི་སྐུ་གཏད་ལ༔ ཧཱུྃ༔ རྣམ་ཤེས་ཞེ་སྡང་རྣམ་དག་དབྱིངས༔ མེ་ལོང་ལྟ་བུའི་ཡེ་ཤེས་སྐུ༔ རྡོ་རྗེ་མཁའ་འགྲོའི་དབང་བསྐུར་རོ༔ མེ་ལོང་ཡེ་ཤེས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་རིན་ཆེན་མཁའ་འགྲོའི་སྐུ་གཏད་ལ༔ ཧཱུྃ༔ ཚོར་ཕུང་ང་རྒྱལ་གནས་དག་དབྱིངས༔ མཉམ་པ་ཉིད་ཀྱི་ཡེ་ཤེས་སྐུ༔ རིན་ཆེན་མཁའ་འགྲོའི་དབང་བསྐུར་རོ༔ མཉམ་ཉིད་ཡེ་ཤེས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་པདྨ་མཁའ་འགྲོའི་སྐུ་གཏད་ལ༔ ཧཱུྃ༔ འདུ་ཤེས་འདོད་ཆགས་གནས་དག་དབྱིངས༔ སོ་སོར་རྟོག་པའི་ཡེ་ཤེས་སྐུ༔ པདྨ་མཁའ་འགྲོའི་དབང་བསྐུར་རོ༔ སོར་རྟོག་ཡེ་ཤེས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ཀརྨ་མཁའ་འགྲོའི་སྐུ་གཏད་ལ༔ ཧཱུྃ༔ འདུ་བྱེད་ཕྲག་དོག་གནས་དག་དབྱིངས༔ བྱ་བ་གྲུབ་པའི་ཡེ་ཤེས་སྐུ༔ ཀརྨ་མཁའ་འགྲོའི་དབང་བསྐུར་རོ༔ བྱ་གྲུབ་ཡེ་ཤེས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ལྕགས་ཀྱུ་མའི་སྐུ་གཏད་ལ༔ ཛ༔ སྙིང་རྗེ་ཚད་མེད་ཞི་བའི་སྐུ༔ ཐམས་ཅད་འགུགས་བྱེད་ཕྱག་རྒྱ་མོ༔ ལྕགས་ཀྱུ་མ་ཡི་དབང་བསྐུར་རོ༔ སྙིང་རྗེ་ཚད་མེད་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ཞགས་པ་མའི་སྐུ་ཐོགས་ལ༔ ཧཱུྃ༔ བྱམས་པ་ཚད་མེད་རྒྱས་པའི་སྐུ༔ ཐམས་ཅད་འཆིང་བའི་ཕྱག་རྒྱ་མོ༔ ཞགས་པ་མ་ཡི་དབང་བསྐུར་རོ༔ བྱམས་པ་ཚད་མེད་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ལྕགས་སྒྲོག་མའི་སྐུ་ཐོགས་ལ༔ བཾ༔ དགའ་བ་ཚད་མེད་དབང་གི་སྐུ༔ ཐམས་ཅད་སྡོམ་བྱེད་ཕྱག་རྒྱ་མོ༔ ལྕགས་སྒྲོག་མ་ཡི་དབང་བསྐུར་རོ༔ དགའ་བ་ཚད་མེད་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི་ཥིཉྩ་ཨོཾ༔ དེ་ནས་དྲིལ་བུ་མའི་སྐུ་གཏད་ལ༔ ཧོཿ བཏང་སྙོམས་ཚད་མེད་དྲག་པོའི་སྐུ༔ ཐམས་ཅད་མྱོས་བྱེད་ཕྱག་རྒྱ་མོ༔ དྲིལ་བུ་མ་ཡི་དབང་བསྐུར་རོ༔ བཏང་སྙོམས་ཚད་མེད་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ལས་བྱེད་དཀར་མོའི་སྐུ་ཐོགས་ཏེ༔ ཧཱུྃ༔ ཆུ་ཁམས་གནས་སུ་དག་པའི་དབྱིངས༔ སྡུག་བསྔལ་བག་ཆགས་གཞོམ་བྱེད་མ༔ དཀར་མོ་རྣམ་རྒྱལ་དབང་བསྐུར་རོ༔ ཞི་བའི་ཕྲིན་ལས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ལས་མཛད་སེར་མོའི་སྐུ་གཏད་ལ༔ ཧཱུྃ༔ ཡེ་ཤེས་ཡོན་ཏན་རྫོགས་པའི་དབྱིངས༔ ཐམས་ཅད་བདེ་བར་སྦྱོར་བ་མོ༔ སེར་མོ་དོན་གྲུབ་དབང་བསྐུར་རོ༔ རྒྱས་པའི་ཕྲིན་ལས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ལས་མཛད་དམར་མོའི་སྐུ་གཏད་ལ༔ ཧཱུྃ༔ ཆོས་ཉིད་ཀུན་ཁྱབ་ཀུན་གསལ་དཔྱིད༔ འཁོར་འདས་དབང་དུ་བྱེད་པ་མོ༔ ལས་བྱེད་དམར་མོའི་དབང་བསྐུར་རོ༔ དབང་གི་ཕྲིན་ལས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ལས་མཛད་ལྗང་མོའི་སྐུ་ཐོགས་ཏེ༔ ཧཱུྃ༔ མངོན་སྤྱོད་ལས་ཀྱི་དབང་ཆེན་མོ༔ འཁོར་བ་དབྱིངས་རོལ་དྲག་མོའི་སྐུ༔ ལས་མཛད་ལྗང་མོའི་དབང་བསྐུར་རོ༔ དྲག་པོའི་ཕྲིན་ལས་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་སངས་རྒྱས་སྤྱན་མའི་སྐུ་གཏད་ལ༔ ཧཱུྃ༔ རྡོ་རྗེ་རིགས་ཀྱི་དབང་ཕྱུག་མོ༔ སངས་རྒྱས་སྤྱན་མའི་དབང་བསྐུར་རོ༔ སྲིད་པ་ཤར་གྱི་མངའ་བདག་མོ༔ འབུམ་ཕྲག་མཁའ་འགྲོའི་དབག་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་མ་མཱ་ཀིའི་སྐུ་གཏད་ལ༔ ཧཱུྃ༔ རིན་ཆེན་རིགས་ཀྱི་དབང་ཕྱུག་མོ༔ མ་མཱ་ཀི་ཡི་དབང་བསྐུར་རོ༔ སྲིད་པ་ལྷོ་ཡི་མངའ་བདག་མོ༔ འབུམ་ཕྲག་མཁའ་འགྲོའི་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་གོས་དཀར་མོའི་སྐུ་གཏད་ལ༔ ཧཱུྃ༔ པདྨ་རིགས་ཀྱི་དབང་ཕྱུག་མོ༔ ན་བཟའ་དཀར་མོའི་དབང་བསྐུར་རོ༔ སྲིད་པ་ནུབ་ཀྱི་མངའ་བདག་མོ༔ འབུམ་ཕྲག་མཁའ་འགྲོའི་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་དམ་ཚིག་སྒྲོལ་མའི་སྐུ་གཏད་ལ༔ ཧཱུྃ༔ ལས་ཀྱི་རིགས་ཀྱི་དབང་ཕྱུག་མོ༔ དམ་ཚིག་སྒྲོལ་མའི་དབང་བསྐུར་རོ༔ སྲིད་པ་བྱང་གི་མངའ་བདག་མོ༔ འབུམ་ཕྲག་མཁའ་འགྲོའི་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་ཤར་ཕྱོགས་དབང་ཕྱུག་གི་གཙོ་མོ་ཐོགས་ལ༔ ཧཱུྃ༔ ཞེ་སྡང་གཟུགས་ཀྱི་ཞེ་སྡང་འཇོམས༔ རྣམ་ཤེས་ཕུང་པོ་དབྱིངས་སུ་འཇིག༔ སྲིན་མོ་སྨུག་ནག་དབང་བསྐུར་རོ༔ ཤར་གྱི་མ་བདུན་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་རྡོ་རྗེ་ཕ་ཝང་གདོང་ཅན་གྱི་སྐུ་ཐོགས་ལ༔ ཧཱུྃ༔ ང་རྒྱལ་གཟུགས་ཀྱིས་ང་རྒྱལ་འཇོམས༔ ཚོར་བའི་ཕུང་པོ་དབྱིངས་སུ་འཇིག༔ རྡོ་རྗེ་སེར་མོའི་དབང་བསྐུར་རོ༔ ལྷོ་ཡི་མ་བདུན་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་བྱ་རྒོད་གདོང་ཅན་གྱི་སྐུ་ཐོགས་ལ༔ ཧཱུྃ༔ འདོད་ཆགས་གཟུགས་ཀྱིས་འདོད་ཆགས་འཇོམས༔ འདུ་ཤེས་ཕུང་པོ་དབྱིངས་སུ་འཇིག༔ ཟ་བ་དམར་ལྗང་དབང་བསྐུར་རོ༔ ནུབ་ཀྱི་མ་བདུན་དབང་ཐོབ་ཤོག༔ རྩ་སྔགས༔༔ ཀཱ་ཡ་ཨ་བྷི༴ དེ་ནས་སྤྱང་གདོང་ཅན་གྱི་སྐུ་ཐོགས་ལ༔ ཧཱུྃ༔ ཕྲག་དོག་གཟུགས་ཀྱིས་ཕྲག་དོག་འཇོམས༔ འདུ་བྱེད་ཕུང་པོ་དབྱིངས་སུ་འཇིག༔ སྤྱང་གདོང་མ་ཡི་དབང་བསྐུར་རོ༔ བྱང་གི་མ་བདུན་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་དབང་ཕྱུག་ཆེན་པོའི་སྐུ་གཏད་ལ༔ ཧཱུྃ༔ ནམ་མཁའ་ཁྱབ་གདལ་ངོ་བོ་ཉིད༔ དབང་ཕྱུག་ཆེན་པོའི་དབང་བསྐུར་རོ༔ དཔལ་མགོན་དྲེགས་ཆེན་སྡེ་བརྒྱད་དང་༔ སྣང་སྲིད་ལྷ་འདྲེ་ཁམས་གསུམ་འགྲོའི༔ ལུས་ངག་ཡིད་ལ་དབང་ཐོབ་ནས༔ ཡང་དག་ལམ་དུ་སྦྱོར་ནུས་ཤོག༔ ཧཱུྃ་ནྲྀ་ཏྲི་སརྦ་ཨ་བྷི་ཥིཉྩ་ཧཱུྃ༔ དེ་ནས་ཀླུ་རྒྱལ་ཆེན་པོའི་སྐུ་གཏད་ལ༔ ཧཱུྃ༔ ས་དང་ཆུ་ལ་མངའ་དབང་མཛད༔ ལོངས་སྤྱོད་གཏེར་གྱི་བདག་པོ་སྟེ༔ ཀླུ་རྒྱལ་ཆེན་པོའི་དབང་བསྐུར་རོ༔ ཀླུ་ལ་དབང་བསྒྱུར་དབང་ཐོབ་ཤོག༔ ནཱ་ག་རཱ་ཛ་སརྦ་ཙིཏྟ་ཨ་བྷི་ཥིཉྩ་ཧཱུྃ༔ དེ་ནས་གཤིན་རྗེ་ཡ་མ་རཱ་ཛའི་སྐུ་གཏད་ལ༔ ཧཱུྃ༔ སྐྱེ་འགྲོའི་སྲོག་དབུགས་བདག་པོ་སྟེ༔ སྲོག་བདུད་ཡོངས་ལ་མངའ་དབང་མཛད༔ གཤིན་རྗེའི་རྒྱལ་པོའི་དབང་བསྐུར་རོ༔ གཤིན་རྗེར་དབང་བསྒྱུར་དབང་ཐོབ་ཤོག༔ ཡ་མ་རཱ་ཛ་སརྦ་ཙིཏྟ་ཨ་བྷི༴ དེ་ནས་བཙན་རྒོད་ཆེན་པོའི་སྐུ་གཏད་ལ༔ ཧཱུྃ༔ འབྱུང་བ་བཞི་ཡི་མངའ་བདག་ཆེ༔ མྱུར་མགྱོགས་དྲག་རྩལ་སྟོབས་ཀྱི་བདག༔ བཙན་རྒོད་ཆེན་པོའི་དབང་བསྐུར་རོ༔ བཙན་རྣམས་སྲོག་ལ་དབང་ཐོབ་ཤོག༔ ནཱ་ག་ཙནྟྲི་ཤུ་ལ་སརྦ་ཨ་བྷི༔ དེ་ནས་མ་མོའི་སྐུ་གཏད་ལ༔ ཧཱུྃ༔ འདོད་པའི་ཁམས་ལ་མངའ་དབང་མཛད༔ སྲིད་པའི་ལེགས་ཉེས་གར་མཁན་མོ༔ སྲིད་པ་མ་མོའི་དབང་བསྐུར་རོ༔ མ་མོར་དབང་བསྒྱུར་དབང་ཐོབ་ཤོག༔ མ་མོ་རོ་རུ་ཕུ་རུ་རཀྴ་རུ་ལུ་རུ་ལུ་རེ་མ་ཏཱི་སརྦ་ཙིཏྟ་ཨ་བྷི༔ དེ་ནས་དུར་ཁྲོད་ཆས་བརྒྱད་བསྐོན་ལ༔ ཧཱུྃ༔ དུར་ཁྲོད་ཆས་བརྒྱད་འདི་གཏད་པས༔ ཚོགས་ཡུལ་རྟོག་པ་རང་གྲོལ་ནས༔ ཧེ་རུ་ཀ་དཔལ་མངོན་གྱུར་ཏེ༔ འཁོར་བའི་རྒྱ་མཚོ་སྐེམས་ནུས་ཤོག༔ རྩ་སྔགས༔ ཀཱ་ཡ་ཨ་བྷི་ཥིཉྩ་ཨོཾ༔ དེ་ནས་མི་ལྤགས་གཡང་གཞི་ལག་གཡས་སུ་གཏད་ལ༔ ཧཱུྃ༔ ཞིང་ཆེན་གཡང་གཞི་འདི་གཏད་པས༔ བདག་མེད་རྟོགས་པའི་ཤེས་རབ་ཀྱིས༔ འཁོར་བའི་འཁྲུལ་འཁོར་བཤིག་པ་དང་༔ གཉིས་སྣང་གཅོད་པའི་དབང་ཐོབ་ཤོག༔ རྩ་སྔགས༔ ཀཱ་ཡ་ཨ་བྷི༴ དེ་ནས་མི་རྐང་གླིང་བུ་ལག་གཡོན་དུ་གཏད་ལ༔ ཧཱུྃ༔ མི་རྐང་གླིང་བུ་འདི་གཏད་པས༔ སྐུ